Textová Inzercia
Vyskúšajte novú kozmetickú masť Psoricol s výťažkami z rastliny Yucca Shidigera.
BRATISLAVA 26. augusta (CME.sk z WEBNOVIN) - Minister zdravotníctva Ivan Uhliarik sa údajne nestotožňuje s odvolaním predsedu Úradu pre dohľad nad zdravotnou starostlivosťou (ÚDZS) Richarda Demoviča. Demovič to uviedol na štvrtkovej tlačovej besede. Uhliarik pritom sám podal návrh na výmenu šéfa úradu, ktorým by sa v piatok mala zaoberať vláda.
Podľa Demoviča mu Uhliarik v osobnom rozhovore povedal, že ho mrzí strata takého odborníka. V jeho práci mu vytkol iba prevod poistného kmeňa zaniknutej Európskej zdravotnej poisťovne a zlúčenie Všeobecnej a Spoločnej zdravotnej poisťovne. "Ja som vnútorne absolútne presvedčený, že úrad nepochybil," uviedol však k spomínaným dvom prípadom Demovič. On sám je všeobecne so svojou prácou na čele úradu spokojný.
Ešte stále predseda úradu sa vyjadril aj k dôvodom jeho odvolania. Tými sú "výsledky činnosti úradu s prihliadnutím na súčasný stav v zdravotníctve a zodpovednosť vlády za zdravotný stav obyvateľstva". Demovič vyhlásil, že nad týmito dôvodmi sa môže iba pousmiať. "Myslím, že úrad mal pozitívny vplyv na kvalitu poskytovanej zdravotnej starostlivosti," skonštatoval.
Demovič reagoval aj na deklarovanú snahu súčasnej vlády vrátiť nezávislosť úradu pre dohľad, pričom jej prvým krokom má byť práve jeho odvolanie a vymenovanie predchádzajúceho predsedu Jána Gajdoša. Pripomenul, že Gajdoš bol blízkym spolupracovníkom bývalého ministra zdravotníctva Rudolfa Zajaca.
Jeho prípadné vymenovanie preto podľa neho nekoreluje s deklarovanou snahou kabinetu vrátiť úradu nezávislosť. On sám sa na jeho čele cítil podľa vlastných slov nezávislý dostatočne. Priznal však, že úradu by pomohlo, keby bol jeho predseda vyberaný z odbornej obce a volený iba na jedno funkčné obdobie.
Demovič sa vyjadril aj k zmenám v zdravotníctve, ktoré už predstavilo Ministerstvo zdravotníctva SR. Kriticky sa postavil k zrušeniu povinnosti vypisovať odporúčacie lístky. Podľa neho to totiž v súčasnej situácii, bez fungovania informatizácie zdravotníctva, môže priniesť problémy. Nepodáva sa mu ani zavedenie ochranného limitu na doplatky za lieky pre dôchodcov a zdravotne postihnutých. Podľa neho ide o zlé a komplikované riešenie, ktoré popiera princípy solidarity.
Demoviča navrhuje súčasný minister Ivan Uhliarik odvolať na základe novely zákona o zdravotných poisťovniach, ktorú presadil exminister Ivan Valentovič, a na základe ktorej následne odvolal bývalého šéfa úradu Gajdoša. Zmena zákona totiž umožnila kabinetu odvolať predsedu úradu aj z iných ako taxatívne uvedených dôvodov. Pôvodne mohla vláda odvolať šéfa úradu pre dohľad iba v prípade, ak bol odsúdený za úmyselný trestný čin, zbavený právnej spôsobilosti, alebo začal vykonávať funkciu či povolanie nezlučiteľné s postavením predsedu úradu. Podľa novely to však mohla urobiť prakticky kedykoľvek.
Valentovič odvolanie Gajdoša odôvodnil výsledkami činnosti úradu s prihliadnutím na stav v zdravotníctve a zodpovednosť vlády za zdravotný stav obyvateľstva. Rovnaký dôvod má aj Uhliarik na odvolanie Demoviča. "Odvolanie Richarda Demoviča sa navrhuje vzhľadom na výsledky činnosti úradu s prihliadnutím na súčasný stav v zdravotníctve a zodpovednosť vlády za zdravotný stav obyvateľstva," píše sa v návrhu na odvolanie a vymenovanie predsedu úradu.
Samotný Gajdoš ešte v roku 2007 dôvody svojho odvolania kritizoval. Podľa neho stáli za jeho odchodom nie odborné, ale politické dôvody. Výmena na poste šéfa úradu pre dohľad sa v minulosti nepozdávala ani vtedajšej opozícii. SDKÚ ju označila za snahu politicky ovládnuť úrad. Dokonca sa kvôli zmene zákona chcela obrátiť na Ústavný súd SR.
Súčasná vláda, ako aj minister zdravotníctva, niekoľkokrát uviedli, že chcú úradu vrátiť nezávislosť. Uhliarik hovoril aj o možnosti voľby jeho predsedu parlamentom. V programovom vyhlásení sa však hovorí iba to, že vláda vráti nezávislosť úradu pre dohľad a zvýši účinnosť, transparentnosť a profesionalitu dohľadu nad zdravotným poistením.SITA